SHBA, Britania, Pakistani dënojnë publikimin e dokumenteve sekrete
Presidenti Barak Obama tha se mijëra dokumentat sekrete të publikuara rreth luftës në Afganistan nuk mbajnë ndonjë informacion të ri
90 mijë dokumentat e publikuara në faqen elektronike WikiLeaks mbulojnë periudhën e 6 vjetëve të fundit në Afganistan dhe ofrojnë hollësi shokuese për sulmet me raketa e deri tek akuzat se ka një bashkëpunim të fshehtë mes zbulimit pakistanez dhe kryengritësve që amerikanët duan të mundin në Afganistan. Gazetari Eric Schmitt ishte pjesë e ekipit që analizoi dokumentat për të përditshmen New York Times: Një ekspert i përshkruan dokumentat si ‘raporte nga terreni’ – informacion i papërpunuar, i paverifikuar, i mbledhur nga trupat dhe komandantët e tyre që luftojnë në Afganistan. Themeluesi i WikiLeaks Julian Assange i doli në mbrojtje publikimit të informacionit duke thënë se ofron të dhëna mbi krimet që mund të jenë kryer: Shtëpia e Bardhë nuk e ka vënë në pikëpyetje vërtetësinë e informacionit. Por zëdhënësi Robert Gibbs dënoi publikimin e këtyre të dhënave, si një akt ‘i papërgjegjshëm’ që minon sigurinë e forcave të koalicionit: Njoftohet se Presidenti afgan Hamid Karzai ka shprehur shok nga publikimi i një vëllimi kaq të madh dokumentash. Por zëdhënësi i tij Waheed Omer thotë se ky nuk është informacion i ri: Zyrtarë të qeverisë pakistaneze i kanë hedhur poshtë pretendimet se shërbimet e tyre të zbulimit po ndihmojnë kryengritësit afganë, duke thënë se dokumentat nuk pasqyrojnë realitetin aktual. Publikimi i dokumentave është një ndër zbulimet më të mëdha të informacioneve sekrete në historinë e ushtrisë amerikane dhe ndodhi në një kohë delikate për administratën Obama, ndërkohë kur amerikanët po shfaqin deziluzion në rritje për koston në njerëz dhe fonde të luftës 9-vjeçare në Afganistan.